“หุ้นเอเชีย” เปิดลบ! วิตก “เฟด” ขึ้นดอกเบี้ยแรง หลังเงินเฟ้อสูงกว่าคาด
“หุ้นเอเชีย” เปิดลบ! กังวล “เฟด” เร่งขึ้นดอกเบี้ยในระดับที่สูงสุด หลังสหรัฐเปิดเผยตัวเลขเงินเฟ้อที่สูงกว่าคาด
“หุ้นเอเชีย” เปิดลบ! กังวล “เฟด” เร่งขึ้นดอกเบี้ยในระดับที่สูงสุด หลังสหรัฐเปิดเผยตัวเลขเงินเฟ้อที่สูงกว่าคาด
14 ก.ค. 2565

ผู้สื่อข่าวรายงานว่า ตลาดหุ้นเอเชียเปิดร่วงลง เนื่องจากนักลงทุนวิตกกังวลว่าธนาคารกลางสหรัฐ (เฟด) อาจจะปรับขึ้นอัตราดอกเบี้ยในระดับที่รุนแรงขึ้น หลังสหรัฐเปิดเผยตัวเลขเงินเฟ้อที่สูงกว่าคาด
ดัชนี NIKKEI 225 ตลาดหุ้นญี่ปุ่นเปิดวันนี้ที่ 26,357.32 จุด ลดลง 121.45 จุด หรือ -0.46%, ดัชนี HSI ตลาดหุ้นฮ่องกงเปิดวันนี้ที่ 20,818.27 จุด เพิ่มขึ้น 20.32 จุด หรือ +0.10% และดัชนี SSE Composite ตลาดหุ้นจีนเปิดวันนี้ที่ 3,277.45 จุด ลดลง 6.84 จุด หรือ -0.20%
โดยกระทรวงแรงงานสหรัฐเปิดเผยว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 9.1% ในเดือนมิ.ย. เมื่อเทียบรายปี ซึ่งเป็นระดับสูงสุดในรอบ 40 ปี นอกจากนี้ ตัวเลขดังกล่าวยังสูงกว่าระดับ 8.6% ในเดือนพ.ค. และสูงกว่าที่นักวิเคราะห์คาดการณ์ที่ระดับ 8.8%
ส่วนดัชนี CPI พื้นฐาน ซึ่งไม่นับรวมหมวดอาหารและพลังงาน เพิ่มขึ้น 5.9% ในเดือนมิ.ย. เมื่อเทียบรายปี ซึ่งแม้ว่าชะลอตัวลงจากเดือนพ.ค.ที่พุ่งขึ้น 6.0% แต่ยังสูงกว่าที่นักวิเคราะห์คาดการณ์ที่ระดับ 5.8%
ด้านวิลล์ คอมเพอร์นอลล์ นักวิเคราะห์จากบริษัทเอฟเอชเอ็น ไฟแนนเชียลกล่าวว่า ดัชนี CPI เดือนมิ.ย.ที่ออกมาสูงกว่าตัวเลขคาดการณ์นั้น ทำให้ตลาดกังวลว่าอาจส่งผลให้เฟดปรับขึ้นดอกเบี้ยอีก 0.75% หรืออาจจะแรงถึง 1% ในการประชุมเดือนก.ค. และมีแนวโน้มว่าเฟดอาจจะปรับขึ้นอีก 0.75% ในการประชุมเดือนก.ย. ซึ่งจะเป็นการขึ้นดอกเบี้ย 0.75% ในการประชุม 3 ครั้งติดต่อกัน
สำหรับความเคลื่อนไหวทางเศรษฐกิจในภูมิภาค กระทรวงการค้าและอุตสาหกรรมของสิงคโปร์ (MTI) ปรับเพิ่มประมาณการตัวเลขผลิตภัณฑ์มวลรวมภายในประเทศ (GDP) ไตรมาส 2/2565 สู่ระดับ 4.8% เมื่อเทียบรายปี เพิ่มขึ้นจากระดับ 4% ในไตรมาสแรกของปีนี้ ขณะที่ตัวเลขประมาณการดังกล่าวยังต่ำกว่าผลสำรวจความเห็นของสำนักข่าวรอยเตอร์ที่คาดว่าจะเพิ่มขึ้น 5.2%
ส่วนข้อมูลเศรษฐกิจในภูมิภาคที่จะรายงานวันนี้ ได้แก่ อัตราว่างงานเดือนมิ.ย. ของออสเตรเลีย และการผลิตภาคอุตสาหกรรมเดือนพ.ค. ของญี่ปุ่น